Deg yixef wis kraḍ, newwi-d awal s umata ɣef tseddast, nufa-d belli taseddast aferdis-ines agejsdan d tafyirt, imi temmal-d lebni n tefyirt d wamek rsen wawalen deg tefyar, newwi-d awal ɣef wanawen n yiseɣra ama d umyigen ama d irumyigen, nessaweḍ nufa-d amur ameqqran n tefyar yellan deg wammud-nteɣ, bnant ɣef yiseɣra umyigen. Ma d iseɣra irumyigen ur ṭṭuqqten ara deg-s. Nemmeslay-d daɣen ɣef tefyirt taḥerfit d umkan teṭṭef deg wammud-nteɣ, tumyigin ṭṭfent amkan ameqqran, ma d tirumyigin maci aṭas. llant tefyar taddayin ama d tumyigin, ama d tirumyigin maci aṭas, syin akkin newwi-d awal ɣef tefyirt tuddist d yiferdisen-is ama d asagel ama d taɣuni, nufa-d amur ameqqran n tefyar yellan deg wammud-nteɣ d tuddisin s wazal meqqren d tumyigin akked kra d tirumyigin. Nessaweḍ nufa-d tifyar yebnan s wassaɣ n tɣuni ay yugten, taɣuni mebla tasɣunt teqwa , ma d taɣuni s tesɣunt ur d-nufi ara aṭas n tefyar fell-as, asagel yuget deg wammud-nteɣ ama s tesɣunt, ama mebla tasɣunt .